Arte vizuale - PAUL MECET

PAUL MECET

Paul Mecet (nume la naştere Paul Ciuciumiş) a văzut lumina zilei pe data de 13 aprilie 1961, în Bucureşti. A urmat şcoala primară şi gimnazială la Şcoala Generală nr. 51 (azi, Colegiul Economic A. D. Xenopol), iar în 1981 s-a înscris la cursurile Şcolii Populare de Artă din Bucureşti, unde a studiat sub îndrumarea profesoarei Dorotea Botez.

În anul 2001, încurajat şi sprijinit de familia Florescu (prof. av. Gheorghe Florescu şi ziarista Nicoleta Dendu Florescu), Paul Mecet a deschis, la Sala Radio, prima expoziţie personală. În 2011, la recomandarea pictoriţei Cristina Liu, vicepreşedinte al Asociaţiei Artiştilor Plastici din Bucureşti, a fost admis în această asociaţie.

„Pictorul Paul Mecet Ciuciumiş m-a surprins de la prima vizită în atelierul său misterios, plin de portrete şi obiecte vechi, râvnite de mulţi colecţionari. Pictate cu mare minuţie şi talent, lucrările sale mă duceau cu mintea către un panopticum sacerdotal care fixa timpul într-o eternitate a imaginii. După aproape un an de colaborare colegială, pictorul a început să-şi diversifice temele cu aceeaşi măiestrie de bijutier, în frumoase naturi statice, peisaje insolite şi mai ales în lucrările cu flori de o mare spontaneitate, pline de lumină şi culoare, demonstrând o vocaţie sigură şi un talent ajuns la maturitate”, este caracterizarea pe care pictorul şi scriitorul Valeriu Pantazi i-a făcut-o lui Paul Mecet.

Contents